નિવેદનશૂર સત્તાધીશો ડોકલામ મડાગાંઠ જેવા સંજોગોને પહોંચી વળવાની શેખી જરૂર મારે છે, પરંતુ સરહદ પર ચીનની જેમ એરપોર્ટ બાંધવા કે જરૂરી લશ્કરી સામગ્રી ખરીદવા માટે નાણા ભંડોળ ઉપલબ્ધ નથી. યુદ્ધ માત્ર વાતોનાં વડાંથી લડાતું નથી, એને માટે અત્યાધુનિક સાધનસામગ્રી અનિવાર્ય બને છે. ખંડૂરી અને જોશીના અહેવાલમાં અત્યંત ચિંતાજનક બાબતો નોંધવામાં આવ્યા છતાં કેન્દ્રની સરકાર એ વિશે ઝાઝું કશું કરી શકી નથી. મુશ્કેલી એ છે કે લશ્કરની જરૂરિયાતો વિશે તેમના વરિષ્ઠ અધિકારીઓને બદલે સનદી અધિકારીઓ રાજકીય સત્તાધીશો સાથે મળીને અંતિમ નિર્ણય કરે છે. એ નિર્ણયો કરવામાં વર્ષોનાં વરસ લાગે છે. સમિતિના અહેવાલમાં જણાવ્યા મુજબ, લશ્કરી ઉત્પાદન સચિવે કહ્યું છે કે લશ્કરી દળોની જરૂરિયાતો ઘણી છે, પરંતુ એને માટે ફાળવતાં નાણાં અપૂરતાં છે.